Måske har du tradition for, at foråret byder på en forårsrengøring eller forårssortering? I Mariager ved bestyrelsen på Mariager Museum godt, at deres forårssortering kommer til at tage rigtig lang tid. Museet har nemlig modtaget ikke mindre end 78 paller med ældre genstande fra Mariager. Pallerne kommer fra Nordjyllands Historiske Museums centralmagasin i Vestbjerg. Her har de været opmagasineret i de næsten ti år, Nordjyllands Historiske Museum har stået for driften af Mariager Museum. Men nu tilhører museumsgenstandene Mariager Museumsforening. Foreningen overtog driften af museet den 1. januar i år, og derfor overtager de også de mange genstande. Tirsdag ankom første læs til museet, og nu skal bestyrelsen gennemgå genstandene: -	Det er ligesom juleaften. Det er meget sjovt, og der er nogle af tingene, vi kan huske, og andre som vi slet ikke kan huske. Der er læssevis, og der er meget, vi ikke har nået at se endnu, siger Leif Thomassen Høgh, der har været en del Mariager Museumsforening i 40 år. Museumsforening har overtaget museet Mariager Museum har været en del af Nordjyllands Historiske Museum siden 2012. Men i efteråret 2020 blev det besluttet, at museet fremover skal drives af Mariager Museumsforening, hvor alle arbejder frivilligt. Samtidig valgte Mariagerfjord Kommune at hæve støtten til museet med 30.000 kroner til 130.000 kroner årligt. Det var netop den ekstra økonomiske støtte og kærligheden til museet, der gjorde, at den frivillige forening takkede ja til at overtage museet: -	Museet betyder utrolig meget for Mariager og omegn. Alle tingene, der er på museet, kommer fra folk, der har doneret. Vi kunne ikke med god samvittighed sige, at vi ikke ville have noget med det at gøre, siger Bodil Amdi Mikkelsen, der er formand for Mariager Museumsforening. Legetøj, sølvtøj og antikke apparater Bestyrelsen får tirsdag åbnet for flere af kasserne, og de byder på meget forskelligt. En af kasserne indeholder grønlandsk kunsthåndværk, mens en anden består af gammelt legetøj. Der er også en ældgammel radio og en symaskine iblandt. -	Kvaliteten er jo, som den er, for der er tale om gamle ting, så nu må vi kigge på, om der er noget, der skal repareres eller fikses, og hvis det er tilfældet, så går vi i gang med det, siger Bodil Amdi Mikkelsen. Hun kan allerede se, at flere af genstandene vil gøre sig godt på en udstilling på Mariager Museum. Der er blandt andet flere effekter, der stammer fra den norske by Klepp, som er en af Mariagerfjord Kommunes venskabsbyer. -	Der var flag og andre forskellige ting, som er givet til Mariager fra Klepp i løbet af de 30 år, de har været venskabsbyer, så det glæder jeg mig til at lave en udstilling om, når vi lige har fået det hele shinet lidt op, siger Bodil Amdi Mikkelsen. - Vi gør det for byen Mariager Museumsforening består af 360 medlemmer, og heraf er det bestyrelsen i foreningen, der kommer til at stå for den daglige drift af museet. -	Det er virkelig dejligt, at folk støtter op om det. Flere af vores medlemmer er folk udefra, der har tilknytning til Mariager, og museet betyder noget for dem, selvom de er flyttet herfra. Det er dejligt, og der må meget gerne komme mange flere til, det siger vi ikke nej til, siger formand Bodil Amdi Mikkelsen med et smil. Hun er ikke i tvivl om, hvorfor hun bruger frivillige kræfter på museumsarbejdet: -	Jeg er fra Mariager, og jeg brænder for det. Jeg interesserer mig meget for gamle ting og sager, og jeg vil gerne være med til at gøre en forskel og føre det videre, siger hun, og bestyrelsesmedlem Leif Thomassen Høgh stemmer i: -	Jeg er svært begejstret for Mariager i det hele taget. Det er et klenodie og et af de gode, det er helt sikkert, siger han.

Referat:
I denne uge bliver læssevis af gamle museumsgenstande kørt fra Vestbjerg til Mariager, hvor de nye ejere af Mariager Museum skal gennemgå sagerne og se, om der er skatte iblandt.